REGOLAMENT TAL-KUMMISSJONI (UE) Nru 37/2010
tat-22 ta’ Diċembru 2009
dwar is-sustanzi farmakoloġikament attivi u l-klassifikazzjoni tagħhom fir-rigward tal-limiti massimi ta’ residwu fl-oġġetti tal-ikel li ġejjin mill-annimali
(Test b’rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 470/2009 tal-Parlament Ewropew u tal-Kunsill tas-6 ta’ Mejju 2009 li jistipula l-proċeduri Komunitarji għall-istabbiliment ta’ limiti ta’ residwi ta’ sustanzi farmakoloġikament attivi fl-oġġetti tal-ikel li joriġinaw mill-annimali, u li jħassar ir-Regolament tal-Kunsill (KEE) Nru 2377/90 u li jemenda d-Direttiva 2001/82/KE tal-Parlament Ewropew u tal-Kunsill u r-Regolament (KE) Nru 726/2004 tal-Parlament Ewropew u tal-Kunsill (1), u b’mod partikolari l-Artikolu 27(1) tiegħu,
Billi:
(1)
Biex tkun protetta s-saħħa pubblika, sustanzi farmokoloġikament attivi, fuq il-bażi tal-valutazzjoni xjentifika tas-sigurtà ta’ dawk is-sustanzi, kienu kklassifikati f’erba’ Annessi tar-Regolament tal-Kunsill (KEE) Nru 2377/90 tas-26 ta’ Ġunju 1990 li jistabbilixxi proċedura tal-Komunità għall-iffissar ta’ limiti massimi ta’ residwi ta’ prodotti mediċinali veterinarji fi prodotti tal-ikel ta’ oriġini mill-annimali (2). L-Anness I kien jinkludi sustanzi li għalihom limitu massimu ta’ residwu kien stabbilit, l-Anness II kien jinkludi sustanzi li għalihom ma kienx hemm bżonn ta’ ffissar ta’ limitu massimu ta’ residwu, l-Anness III kien jinkludi sustanzi li għalihom kien stabbilit limitu massimu ta’ residwu provviżorju u l-Anness IV kien jinkludi sustanzi li għalihom limitu massimu ta’ residwu ma setax ikun stabbilit billi kull ammont ta’ residwu ta’ dawn is-sustanzi, huwa ta’ periklu għas-saħħa tal-bniedem.
(2)
Għal raġunijiet ta’ simplifikazzjoni, hemm bżonn li dawn is-sustanzi farmakoloġikament attivi u l-klassifikazzjoni tagħhom fir-rigward tal-limitu massimu ta’ residwu jkunu inklużi f’Regolament tal-Kummissjoni. Billi din il-klassifikazzjoni ssegwi s-sistema ta’ klassifikazzjoni skont ir-Regolament (KE) Nru 470/2009, il-klassifikazzjoni trid tikkunsidra l-possibilità li dawk is-sustanzi farmakoloġikament attivi jkunu amministrati lil annimali li jipproduċu prodotti tal-ikel.
(3)
L-informazzjoni eżistenti dwar il-klassifikazzjoni terapewtika tas-sustanzi farmakoloġikament attivi inkluża fl-Annessi tar-Regolament (KEE) Nru 2377/90 għandha tkun inkluża f’kolonna dwar il-klassifikazzjoni terapewtika tas-sustanzi.
(4)
Għal raġunijiet ta’ simplifikazzjoni fir-rigward tal-użu, is-sustanzi farmakoloġikament attivi kollha għandhom ikunu elenkati f’Anness wieħed f’ordni alfabetika. Għall-fini ta’ ċarezza, żewġ tabelli separati għandhom ikunu stabbiliti: waħda għal sustanzi approvati, elenkati fl-Annessi I, II u III tar-Regolament (KEE) Nru 2377/90, u waħda għal sustanzi projbiti, elenkati fl-Anness IV ta’ dak ir-Regolament (KEE).
(5)
Il-limiti massimi ta’ residwu provviżorji għal sustanzi farmakoloġikament attivi, stabbiliti fl-Anness III tar-Regolament (KEE) Nru 2377/90 li l-perjodu ta’ applikazzjoni tagħhom spiċċa, ma għandhomx ikunu inklużi f’dan ir-Regolament.
(6)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Prodotti Mediċinali Veterinarji,
ADOTTAT DAN IR-REGOLAMENT:
Artikolu 1
Is-sustanzi farmakoloġikament attivi u l-klassifikazzjoni tagħhom fir-rigward tal-limitu massimu ta’ residwu huma elenkati fl-Anness.
Artikolu 2
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Diċembru 2009.